b'\n_START_ARTICLE_\nSuija\n_START_PARAGRAPH_\nSuija (ven. \xd0\xa1\xd1\x83\xcc\x81\xd0\xb9\xd0\xb4\xd0\xb0, Suida) on taajama Leningradin alueen Hatsinan piirin Koprinan kunnassa Ven\xc3\xa4j\xc3\xa4ll\xc3\xa4. Se sijaitsee Hatsinasta etel\xc3\xa4\xc3\xa4n l\xc3\xa4hell\xc3\xa4 Suijanjokea. Asukkaita on 1\xc2\xa0100 henke\xc3\xa4 (vuonna 2002)._NEWLINE_Suijan taajamassa sijaitsee runoilija Aleksandr Pu\xc5\xa1kinin isoisois\xc3\xa4lle Abram Gannibalille 1700-luvulla kuulunut kartano, jossa on nyky\xc3\xa4\xc3\xa4n museo. Sen ymp\xc3\xa4rill\xc3\xa4 on 26 hehtaarin laajuinen puistoalue. Suijassa on my\xc3\xb6s Abram Gannibalin hauta._NEWLINE_Taajaman l\xc3\xa4helt\xc3\xa4 kulkee Pietarin ja Lugan v\xc3\xa4linen rautatie, jolla on samanniminen rautatieasema._NEWLINE_L\xc3\xa4hell\xc3\xa4 sijaitsee my\xc3\xb6s Suijan kyl\xc3\xa4, joka mainitaan ensimm\xc3\xa4isen kerran Novgorodin Vatjan viidenneksen verokirjassa vuonna 1499/1500. Tuolloin se oli samannimisen Kaprion l\xc3\xa4\xc3\xa4niin kuuluneen pogostan keskus. Siell\xc3\xa4 oli my\xc3\xb6s pieni nunnaluostari, jonka ruotsalaiset polttivat vuonna 1612. Nykyisen ven\xc3\xa4j\xc3\xa4nkielisen nimens\xc3\xa4 Voskresenskoje (ven. \xd0\x92\xd0\xbe\xd1\x81\xd0\xba\xd1\x80\xd0\xb5\xd1\x81\xd0\xb5\xcc\x81\xd0\xbd\xd1\x81\xd0\xba\xd0\xbe\xd0\xb5) kyl\xc3\xa4 on saanut 1700-luvulla rakennetusta Kristuksen yl\xc3\xb6snousemuksen kirkosta. Aleksandr Pu\xc5\xa1kinin vanhemmat vihittiin t\xc3\xa4ss\xc3\xa4 kirkossa, ja kyl\xc3\xa4ss\xc3\xa4 on my\xc3\xb6s syntynyt Pu\xc5\xa1kinia lapsena hoitanut Arina Jakovleva.'